skons | huiskok
Salige driemanskap in hierdie skons: kaas, appel, salie
Appeltjie te skil. Appels wat nie ver van die boom af val nie. Die gelukskoot om nog iets vir 'n appel en 'n ei op te raap. Appels dra 'n mandjievol lekkerte tot ons spreektaal en ons tafels by.
Ek het pas 'n voorsmaak gekry van 'n nuwe kultivar appel – die Flash Gala – wat van mid-April op die rakke sal wees. Een is dadelik blink poleer en groot happe van geneem. 'n Ander is in skywe gesny en met 'n goed verouderde sterk kaas verorber, my gesin se gunsteling-versnapering.
Die klassieke kombinasie van appel en kaas vind hier 'n geurige pad na skons saam met salie.
Cheddar, appel en salieskons
530 ml koekmeel
Stewige knippie rooipeper
125 ml botter, koud, in stukkies gesny
125 ml melk of karringmelk
250 ml fyngekapte appel, ongeskil
250 ml gerasperde skerp cheddar
60 ml fyngekapte vars salieblare, plus ekstra vir garnering
30 ml melk of room, om oor te smeer
Voorverhit die oond na 190°C. Smeer 'n bakplaat.
Plaas die meel, bakpoeier, sout, rooipeper en bruinsuiker in die bak van die voedselverwerker en pols 'n paar keer om te meng. Voeg die botter by en pols tot daar nie meer groot stukke botter oor is nie en die mengsel soos growwe broodkrummels lyk. Voeg die melk stadig by tot die deeg 'n bol vorm.
Haal die deeg uit en plaas dit in 'n mengbak. Voeg die appelstukkies, gerasperde kaas en gekapte salie by. Werk dit liggies met die hand deur tot die bestanddele gemeng is, maar moenie te veel hanteer nie.
Strooi 'n bietjie meel op die werksoppervlak en druk die deeg liggies met die hand in 'n reghoek, 2,5 cm dik. Druk die skons met 'n 60 mm koekiedrukker uit en pak op bakplaat. Herhaal met die oorskietflertse. Dit maak 9 – 10 skons.
Borsel die melk of room oor en plaas 'n salieblaartjie of twee op elke skon. Bak 20 – 25 minute tot goudbruin.
Errieda du Toit is die skrywer van 10 kookboeke waarvan SAAM aangewys is as 'n wenner van die World Gourmand Cookbook-toekennings. Besoek haar blog Huiskok.com of Facebook-blad Tuistafel.